b'\n_START_ARTICLE_\nAfrikas \xc3\xa5r\n_START_PARAGRAPH_\nAfrikas \xc3\xa5r er en betegnelse p\xc3\xa5 \xc3\xa5ret 1960 p\xc3\xa5 grunn av en rekke viktige begivenheter som fant sted i Afrika det \xc3\xa5ret og som f\xc3\xb8rte b\xc3\xa5de til at kontinentet fikk stor oppmerksomhet fra resten av verden og til forsterka f\xc3\xb8lelser for panafrikanismen. Uttrykket \xc2\xabAfrikas \xc3\xa5r\xc2\xbb (engelsk Year of Africa) ble f\xc3\xb8rste gang brukt av den britiske koloniministeren O.H. Morris i begynnelsen av januar dette \xc3\xa5ret, og deretter av Ralph Bunche 16. februar samme \xc3\xa5r._NEWLINE_F\xc3\xb8rst og fremst representerer \xc3\xa5ret en milep\xc3\xa6l i avkoloniseringa av Afrika, ettersom hele 17 land fikk sin uavhengighet: Kamerun, Togo, Mali, Senegal, Madagaskar, Dahomey (n\xc3\xa5 Benin), Niger, \xc3\x98vre Volta (n\xc3\xa5 Burkina Faso), Elfenbenskysten, Tsjad, Den sentralafrikanske republikk, Republikken Kongo, Gabon, Mauritania, Somalia, Nigeria og Republikken Kongo (L\xc3\xa9opoldville) (n\xc3\xa5 Den demokratiske republikken Kongo)._NEWLINE_Verdensdelen fikk dermed ogs\xc3\xa5 plutselig en mye sterkere stilling i De forente nasjoner. Disse raske politiske forandringene f\xc3\xb8rte til spekulasjoner og h\xc3\xa5p om Afrikas framtid, men samtidig begynte kontinentet \xc3\xa5 oppleve problemer med postkolonial og neokolonial vold. Dessuten opplevde man i 1960 den f\xc3\xb8rste bev\xc3\xa6pna motstanden mot apartheid i S\xc3\xb8r-Afrika, som blant annet leda til Sharpeville-massakren og som hadde politiske konsekvenser over hele verden.'